
בית הספר במג'ד אל-כרום

היו"ר מיכאל מלכיאור:


בית הספר האחרון שאנחנו עוסקים בו היום: מג'ד אל-כרום. בבקשה, חבר הכנסת עבאס זכור. 

עבאס זכור:

מדובר על מצב גרוע מאד. כל בוקר זה יותר גרוע. אני הבנתי שאחרי תקופה שבה במיוחד עסקים נפגעו וכפרים נפגעו במלחמה, יש תקציבים מיוחדים. במג'ד אל-כרום במיוחד היו הרבה נפילות של טילים, אבל היום הם במצב שלא קיבלו כלום לחינוך. מי שנכנס לבתי הספר במג'ד אל-כרום  לא מאמין שמדובר על בתי ספר, כשהוא רואה את האזבסט, רואה את השירותים, את החצר, חוסר כוח חשמל בבתי הספר – על כל הדברים האלה אני לא רוצה לדבר הרבה, כי הם מוצגים בתמונות. אנחנו נראה כולנו בתמונות איך הדברים האלה מוצגים ועל מה מדובר במג'ד אל-כרום.  

היו"ר מיכאל מלכיאור:


בבקשה. 

אחמד סגייר:


כנציג בית ספר יסודי אל-סלאם – היסטוריה קטנה על בית הספר, כבוד היושב ראש. בית הספר מונה מעל אלף תלמידים. הוא הוקם לפני קום המדינה. יש לנו את המבנה האחרון שהוקם לפני שש שנים – מבנה קטן של שלוש כיתות – המבנה הרציני יותר הוא של עשר כיתות לימוד והוקם לפני 35 שנה. יש לנו שתי כיתות לימוד שנבנו בשנת 1992 כמחסנים למערך מל"ח, שזה גובה של 4-5 מטר, שאנחנו משתמשים בהן היום ככיתות. שתי כיתות שהן מחסנים. 


התמונה שאנחנו רואים זה מבנה של שש כיתות לימוד של מבנים טרומיים, ועד החודש שעבר היו גגות אסבסט, שהוחלפו לאחר שפנינו למשרד לאיכות הסביבה ופנינו לעמותות שמתעניינות בנושא איכות הסביבה,  ביניהם היו מוסאווה ושתי"ל, ובזכות איומים שהיו על ראש המועצה שיגישו נגדו כתב אישום פלילי, שאם הוא לא יחליף – ולא עשה כלום – והיו עוד סיבות, של המלחמה.  עד היום אנחנו קיימים עם המבנים האלה, שהם טרומים. 


יש לנו מחסור חמור מאד בכיתות. 

היו"ר מיכאל מלכיאור:


ראש המועצה פה?

אחמד סגייר:


יש נציג של הוועדה הקרואה, אבל אני לא יודע אם הוא מייצג.

מחמוד דיאב:

אדוני, אני במקרה גם חבר הוועדה הקרואה, אבל אני פה בתקן מפקח משרד החינוך, אני לא מדבר בשם העירייה. 

היו"ר מיכאל מלכיאור:

יש נציג של העירייה פה?

אחמד סגייר:

אני חשבתי שמר דיאב, אבל לא. הוא מודע טוב לבעיה. 

מחמוד דיאב:

אני מודע, כן, אבל אני לא מייצג את עיריית אל-שגור פה.

קריאה:


סליחה, אבל זה מראה על האטימות של ראש העירייה. שישלח נציג. 

רות פרלמן:

· - -

אחמד סגייר:


אנחנו פה, כל אחד, מייצג בית ספר אחר. המאתיים אלף שקל שדיברת עליהם קודם היו כדי להחליף את הגג. 

רות פרלמן:


אבל החליפו את הגג?

אחמד סגייר:


החליפו. אבל להיכנס לתוך הכיתות האלה ולראות את הקירות, הכל עם קרטון מתפורר. 

היו"ר מיכאל מלכיאור:


הבנו את הנקודה. 

אחמד סגייר:


המצב והמיפוי של בית ספר אל-סאלם - - 

היו"ר מיכאל מלכיאור:


על הפנים. 

אחמד סגייר:


מתחת לכל ביקורת.  

היו"ר מיכאל מלכיאור:

    מישהו פה חושב שאפשר ללמוד שם?

ג'מאל זחאלקה:

יש לכם דוחות בטיחות על בית הספר? מה אומר הדוח?

אחמד סגייר:


בטיחות – לא. אין לי ביד פה. אולי למנהלת בית הספר יש. אבל בקשר לאסבסט – פנינו למפקח של המשרד לאיכות הסביבה, והוא עשה לנו דוח שאמר שאסור לנו להכניס את התלמידים, וזה הוגש למועצה – עד שהחליפו. 

היו"ר מיכאל מלכיאור:


אנחנו מברכים את היושב ראש של הוועדה השכנה, ועדת הפנים ואיכות הסביבה, על שבא בצל קורתנו. זה לכבוד לנו. 

גאלב מג'אדלה:

תודה רבה. 

היו"ר מיכאל מלכיאור:


אמנם אנחנו בסוף דיון של שלוש שעות פה, אבל אנחנו מאד שמחים. אנחנו חושבים שזה יהיה יותר מכובד אם תבוא לפה ותשב קדימה, במקום של חברי הכנסת. אמנם כולם מכובדים פה - - -

גאלב מג'אדלה:

 אני מהעבודה, לא מקדימה. 

היו"ר מיכאל מלכיאור:


כן, בבקשה. 

אחמד סגייר:


מתקנים, מגרשים לילדים, אין לנו. יש צפיפות נוראה. בסך הכל, שטח בית הספר זה שישה דונם ויש לנו מעל אלף תלמידים. ולפי קריטריונים של משרד החינוך – את יודעת יותר טוב ממני כמה צריך להיות. המצב במג'ד אל-כרום החמיר במיוחד לאחר שעשו איחוד רשויות. מג'ד אל-כרום ודיר אל אסד. בתי הספר היו מוזנחים. לא יודע, כנראה ראשי המועצות לא אוהבים להשקיע בחינוך, כי זה לא נותן להם קולות ותוצאות מיידיות. הם מדברים על סלילת כביש או משהו כזה, כך אני חושב. 
במג'ד אל-כרום 13,000 נפשות. יש לנו שלושה בתי ספר יסודיים, וזה כמעט אותו מצב בכל בתי הספר.

היו"ר מיכאל מלכיאור:


 אדוני תודה רבה. אני רוצה לציין לפרוטוקול שלעומת כל הדברים שטיפלנו בהם היום לא הגיעו נציגים של המועצה ואני חושב שזה בהחלט דבר לא ראוי, אבל מאחר שלא הגיעו, נקבל החלטה בהעדרם. 

מוחמד ברכה:


 וזו מועצה ממונה, כבוד היושב ראש.  

היו"ר מיכאל מלכיאור:


כן, אבל יש פה במקרה - - -

מחמוד דיאב:


אני לא מייצג את העירייה פה. אני מדגיש.

קריאה:


אתה לא יכול לדבר בשם העירייה. אתה יכול לשמוע בשם העירייה?

קריאות:

· - -

היו"ר מיכאל מלכיאור:


בואו נשמע מה משרד החינוך מציע לעשות. לא יודע מי מדבר פה בשם המשרד.

רות פרלמן:


אנחנו נתנו לבית הספר הזה, אל-סלאם, שני יבילים לפתיחת שנת הלימודים, 200,000 שקל שיחליפו את גגות האסבסט ו-195,000 שקל לשיפוץ השירותים. 

היו"ר מיכאל מלכיאור:


לא היו שירותים בכלל, אני מבין. 

עבאס זכור:

 אחרי חודש וחצי – אני סיירתי – לא היו שירותים בבית הספר. 

רות פרלמן:


כן. הם הורידו את השירותים – הם התחילו את השיפוצים – והם לא סיימו בתחילת שנת הלימודים. 

אחמד סגייר:


אני חושב שהסכום הזה הועבר לחטיבת הביניים. 

רות פרלמן:


לא, לא. 

היו"ר מיכאל מלכיאור:


מה ההצעה שלכם לפתור את הבעיה של בית הספר?

רות פרלמן:


אני, אם הוועדה לא יודעת, אז כדאי שהוועדה תדע שמי שהיה אחראי על המגזר הערבי נפטר לפני שלושה חודשים. אני ממלאת את מקומו, אבל לא במגזר הערבי. לא קיבלנו עובד שיטפל במגזר הערבי, אני עושה את העבודה ככל שאני יכולה. מר דן גת, זכרונו לברכה, נפטר מהתקף לב באמצע אוגוסט. אני עושה ככל יכולתי למלא את תפקידו, לא רק במגזר הערבי, גם כמנהל האגף למיפוי ותכנון. פעם ראשונה שאני שומעת שיש בעיות, אני ידעתי על עניין האזבסט. עכשיו נבדוק לעומקו של עניין מה קורה, ונשתדל לפתור את הבעיות. 

היו"ר מיכאל מלכיאור:


המצב נראה ממש קשה. אנחנו רואים את התמונות ושמענו גם את התיאור. יחד עם זה, אולי בגלל העייפות של כל הדיונים שכבר היו – כמובן, לא צריכים לסבול מזה התלמידים של מג'ד אל-כרום, אבל אני מציע ככה: משרד החינוך שומע על זה בפעם הראשונה, לפחות הנציגה שנמצאת כאן כרגע. 

מוחמד ברכה:


 מה זאת אומרת לראשונה? אני מלווה את זה כבר חמש שנים. 

מחמוד דיאב:


אבל היא שומעת את זה בפעם הראשונה. 

מוחמד ברכה:


היא אולי פעם ראשונה, אבל זה נושא ידוע. 

מחמוד דיאב:


סליחה, אתה מרשה לי?

היו"ר מיכאל מלכיאור:


אני באמת מרשה לך. 

מחמוד דיאב:


אתה מרשה לי – אני אגיד לך: אני לא רוצה להיכנס לפרטי עבודת מנהל הפיתוח. זו לא העבודה שלי, אני מדגיש. אבל המצב כפי שהוא במג'ד אל-כרום או בדיר אל-אסד או בבלעין, נפרש גם בפני שרת החינוך כשהיא ביקרה ביישוב בתקופת המלחמה, גם המנכ"ל ביקר ביישוב – אולי יותר מפעם אחת – ותמונת המצב הכוללת ידועה למשרד, אבל מי שמטפל בזה – אגף הפיתוח, מנהל הפיתוח, יכולים לתת תשובות. מה הם מתכוונים לעשות פה, מה יעשו פה, לא הפיקוח במשרד החינוך.  

רות פרלמן:


אני לא יכולה כרגע לתת תשובות. 

היו"ר מיכאל מלכיאור:


רגע. אם השרה והמנכ"ל היו שם, מה הם אומרים?

כמאל עטילה:

אפשר להוסיף? ראש העיר התבקש גם על ידי השרה, גם על ידי המנכ"ל, להגיש תוכנית לפתור את בעיית הבינוי בצורה יסודית בכל היישובים. הם הגישו תוכניות ועכשיו הם בדיונים עם מנהל הפיתוח לתת עדיפות בתקציב 2007, וזה גם כולל את בית ספר אל-סלאם, וגם נתנו להם 200,000 שקל על פי בקשתם. 

היו"ר מיכאל מלכיאור:

בסדר, ה-200,000 שקל זה לאסבסט. זה האקמול שאולי היה צריך. 

אחמד סגייר:


בבקשה, אל תעליב את האקמול. 

היו"ר מיכאל מלכיאור:


לא, אני לא מעליב. כי פה האקמול גם היה נחוץ, כי זה היה גג של אסבסט. זה דבר חשוב, אבל זה לא פותר את הבעיה. 


כמה זמן את צריכה כדי לבדוק את התוכניות ולחזור לוועדה ולהגיד לנו מה אתם עושים?

רות פרלמן:


אני צריכה לשמוע שהתוכניות הוגשו. כמאל, הן הוגשו?

כמאל עטילה:

הוגשו. המנכ"ל נתן הנחייה לתת עדיפות לבנות מתקציב 2007. אז איזה בתי ספר יבחרו – יש מכלול של בעיות שם. 

אחמד סגייר:


יש לי ספק לגבי התוכניות שהוא אומר, כי לפני שבועיים-עשרה ימים, הייתי עם המהנדס של המועצה, הוא אמר: יש תוכניות לבניית גן חובה, שיהרוס חצי מהשטח, שזה שלושה דונם. ואני מתנגד מעכשיו לבנייה של הגן הזה. להרוס שלושה דונם בשביל כיתת גן אחת, לא מקובל עלי. 

רות פרלמן:


אני מבקשת שבועיים זמן, לפחות ללמוד איפה זה עומד. 

היו"ר מיכאל מלכיאור:


אוקי. שבועיים, ותחזרו לוועדה עם תוכנית מסודרת – גם איפה הדברים עומדים וגם מה אתם מתכננים לעשות. הוועדה רואה בחומרה רבה את המצב שיש היום. צריך פה טיפול חירום עם גישת חירום, לא עם גישה של עוד שנה ועוד שנה ולתת לדברים להתגלגל. שמענו את ההורים, והדברים בהחלט מקובלים עלינו. אתם בעוד שבועיים תחזרו אלינו. את יודעת מה? את גם לא תספיקי בשבועיים. אני אתן לך עוד שבועיים. אני מאד נדיב כרגע.

רות פרלמן:


תודה. 

היו"ר מיכאל מלכיאור:


אני אתן לך חודש ימים. תחזרי עם תוכנית מסודרת בפני הוועדה, ואנחנו, או שנכנס שוב את הוועדה אם יש צורך. אם לא - אני אעביר לכל חברי הוועדה את הנתונים שאני מקבל ממשרד החינוך תוך חודש ימים. אני מודה לכם שבאתם לפה. 

אחמד קסקס:

סליחה, אני יושב ראש ועד ההורים בבית הספר מותנאבי, יסודי ג', במג'ד אל-כרום. אותה תופעה שיש לנו פה היא התופעה של חדרי האסבסט שאתם יכולים פה לראות אותה. אנחנו גם עברנו שלב, הבאנו חדרי קרוואנים, כפי שאתם יכולים לראות פה, אבל הם לא מתוחזקים בכלל. אפילו יש פה אבן למעלה עם קרש כזה, בכדי למנוע את הדליפות של המים. במקביל, אתם יכולים לראות שאנחנו בשלב בניה של בית ספר ששלב א' כבר נבנה בו, אבל לצערי, זה לא נותן כבוד לאף אחד ששלב א' נבנה טרם נתנו עליו אישורי הפעלה. ולמה אני מתכוון אישורי הפעלה? אם תסתכלו בפיתוח - הפיתוח מזבלה מסביב. אין הצללה. אני לא יודע מי מהנדס פה במשרד החינוך, איזה מהנדסים, איזה מחלקת בינוי יש פה. ביקשנו וילונות. 

היו"ר מיכאל מלכיאור:


נכנסו כבר תלמידים?

אחמד קסקס:


הכנסנו אותם בלית ברירה, כי אנחנו לא רוצים להכניס אותם לחדרי האסבסט. 

היו"ר מיכאל מלכיאור:


אבל אישרו לתלמידים, שיוכלו ללמוד שם?

אחמד קסקס:

ראש המועצה לקח את זה על עצמו. 

היו"ר מיכאל מלכיאור:


לא, אני שואל אם מהנדס אישר את זה. ראש מועצה אין לו סמכות לאשר את זה. 

קריאות:


לא. אין אישור הפעלה.

היו"ר מיכאל מלכיאור:


אז הכניסו את הילדים בלי אישור? 

ג'מאל זחאלקה:

 בלית ברירה. כי לא רוצים לשים אותם באסבסטים. אתה יודע, לפעמים אתה מוצא - - -

היו"ר מיכאל מלכיאור:


מהפח אל הפחת. פה זה נראה יותר כמו פח.

אחמד קסקס:


בדיוק. אז מה שקורה זה שאין אישור הפעלה, אין מי שתיה – שימו לב לדבר הכי בסיסי. מי שתיה. ביקשנו ושרשרת השקרים והכזבים של המועצה - - -

היו"ר מיכאל מלכיאור:


יש על זה חיוב - - -

אחמד קסקס:


סליחה, תרשה לי עוד משפט אחד. אני בוועד ההורים ואחרי העניין הזה כבר הוצאנו תכתובות ממאי, כולל למחוז הצפון של משרד החינוך, גם למועצה. יש אטימות, הכל מתועד במכתבים, ויש אטימות מצד שני הגופים האלה, שאפילו לענות לנו ש"קיבלנו מכתבכם, העניין בטיפול" – לא זכיתי אף פעם לקבל. 

היו"ר מיכאל מלכיאור:


תודה. אני יכול לקבל הסבר לזה ממשרד החינוך, בבקשה. איך אפשרתם את הדבר הזה?

מחמוד דיאב:


אנחנו אפשרנו את הדבר הזה? אנחנו הכנסנו את הילדים?

היו"ר מיכאל מלכיאור:


לא יודע. מישהו הכניס. 

מחמוד דיאב:


ילדים נכנסים ברגע שמהנדס העיר מאשר. 

היו"ר מיכאל מלכיאור:


אבל אתה שומע פה שזה לא כך. 

מחמוד דיאב:


הם אומרים, צריך לבדוק את זה. 

היו"ר מיכאל מלכיאור:


מה זה "הם אומרים"? הוא יודע אם הילדים שם או לא. 

אחמד קסקס:


אני יודע טוב מאד, אתה מערער על מה שאני יודע? 

מחמוד דיאב:


אתה טוען שזה כך. 

היו"ר מיכאל מלכיאור:


מחמוד, הוא לא טוען, הוא מספר לך. אתה מפקח, אתה אמור לדעת.

מחמוד דיאב:


אני יודע. 

היו"ר מיכאל מלכיאור:


מה אתה יודע? אתה יודע שאין תלמידים שם?

מחמוד דיאב:


סליחה, אדוני. אני לא רוצה להיכנס לכל מה שעושה הפיתוח. אני לא רוצה. זה לא התפקיד שלי, אני לא רוצה את זה. אני יודע שיש ילדים, אני יודע שנכנסו ילדים, כל זה אני יודע. 

היו"ר מיכאל מלכיאור:


אז אתה יודע שיש ילדים שם. אז למה אתה אומר שהוא "טוען"?

מחמוד דיאב:


טוען שנכנסו בלי אישור המהנדס. אני, כל עוד לא רואה את זה בעיניים – אמור להיות אישור המהנדס. 

עבאס זכור:

זה מעבר יחידי בבית הספר, בלי גדר. 

היו"ר מיכאל מלכיאור:


זה נראה לך תקין שילדים יכולים להיות שם במזבלה ובלי מים זורמים ובלי זה?

אחמד קסקס:


ראש העיר לקח את זה על עצמו.

עבאס זכור:

 כבוד היושב ראש, זה מעבר יחידי ואין גדר. גובה של עשרה מטר. אם ילד דוחף ילד, הוא נופל לבור.  

היו"ר מיכאל מלכיאור:


אם חס ושלום קורה משהו - - -

מחמוד דיאב:


אני מכיר את כל זה. אני מכיר את זה טוב מאד. 

היו"ר מיכאל מלכיאור:


ומה דעתך על העניין?

מחמוד דיאב:


אני לא רוצה – מספיק לי ציון אחד. אני לא רוצה לעבוד פה במינהל הפיתוח. אני לא רוצה. יבוא איש מנהל הפיתוח, יגיד מה שהוא רוצה. אני לא רוצה. 

היו"ר מיכאל מלכיאור:


ממילא חטפת איומים היום, אז תחטוף עוד אחד, מה יש? 

מחמוד דיאב:

תשחרר אותי מלדבר בשם אגף הפיתוח. 

היו"ר מיכאל מלכיאור:


אז תדבר כמפקח על הילדים האלה. 

אחמד קסקס:


סליחה, אדוני המפקח. תסתכל על הכביש פה - - -

מחמוד דיאב:


אני מכיר את זה. 

אחמד קסקס:


אתה מכיר ולא עושה כלום, זאת הבעיה. תסתכל על הכביש פה, חטיבת הביניים, התיכון, היסודי. 1500 תלמידים עוברים פה כל יום בכביש של 3 מטר, אין גידור, גובה של 4 מטר – אתה יודע מה? אני לא יודע איפה אפשר - - - 

מחמוד דיאב:


אדוני, תאמין לי – ואתה מאמין לי - - -

היו"ר מיכאל מלכיאור:


אני מאמין לך. 

מחמוד דיאב:


ואלה שיושבים פה מכירים ויודעים מי אני.  אני מכיר את זה לפחות כמו שהם מכירים. 

היו"ר מיכאל מלכיאור:


ומה אתה חושב על זה, אדוני?

מחמוד דיאב:


הסיפור הזה – מי לא הגיע? הזעקנו גם את משרד הפנים על רעידת אדמה, והחשש ששם זה מיועד ומסוכן, המסלעות. אני מכיר את זה לפרטי פרטים.

היו"ר מיכאל מלכיאור:


אז למה אתה מאפשר לתלמידים ללמוד ככה? 

מחמוד דיאב:


אני מאפשר לתלמידים ללמוד ככה?

היו"ר מיכאל מלכיאור:


כן. 

מחמוד דיאב:


הם לומדים.

היו"ר מיכאל מלכיאור:


אני שואל: האם אתה, כאחראי על המחוז, חושב שילדים יכולים ללמוד בתנאים הקיימים?

מחמוד דיאב:


אני חושב שניתן ללמוד וצריך לשפר. גם את זה וגם את זה.

היו"ר מיכאל מלכיאור:


אתה חושב שזה בטיחותי ואחראי?

מחמוד דיאב:

לא. בטיחותי – לא אני שקובע. יש דוח בטיחות – עוד פעם. יש מומחים שאומרים לי: ניתן, והרשות היא שצריכה לטפל בזה. אני אומר לך: אני מתנצל שאני חבר ועדה קרואה ולא רוצה לדבר על זה. חברים, יש דברים שאני מבקש לא לדבר עליהם. אני לא רוצה לדבר על זה. אני לא רוצה להגיד יותר מזה. אני מכיר את זה גם מהכובע האחר. 

היו"ר מיכאל מלכיאור:


למה יש לי חשש שפה יש איזושהי הסתרה של האמת?

מחמוד דיאב:


לא, אין הסתרה של האמת. כל מה שראית זאת אמת. אני לא אמרתי אחרת. אבל האמת הזאת – איך היא מטופלת, מי מטפל, מי הגורמים שמטפלים בה - אלה אגף הפיתוח ועיריית אל-שגור. אני אומר את זה. 

היו"ר מיכאל מלכיאור:


כן. זה ממש נראה לי הפקרות. כן, בבקשה, אדוני. 

כמאל עטילה:

קודם כל, המנכ"ל סייר שם פעמיים. אנחנו עובדים לפי הבקשות של הרשות. קודם כל, הם לא הדגישו שיש צורך לעשות כאן תיקון. זו אחריות הרשות. דבר שני, חוץ מהכסף שקיבלו עבור שיפור הסביבה הלימודית, הוא נתן להם תוספת של מיליון שקל, לרשות, באותו סיור, זה לדברי בטיחות. 

ג'מאל זחאלקה:

 המיליון שקל לבטיחות ניתנו?

היו"ר מיכאל מלכיאור:


רק שיהיה ברור לך לגמרי: משרד החינוך יש לו אחריות על הבטיחות של הילדים. המנכ"ל לא יכול להגיד: זו לא אחריות שלי. אין לו שום זכות להגיד את זה. ביררנו את זה עם ייעוץ משפטי וכולי. שום זכות. אז להגיד רק שהם אחראיים והם לא עושים את העבודה שלהם, זה אי אפשר פה. זה לא הולך.

כמאל עטילה:


לא, זה ברור. 

היו"ר מיכאל מלכיאור:


זה ברור? זה מה שאמרת. 

כמאל עטילה:


אנחנו נתנו תוספת של מיליון שקל. 

ג'מאל זחאלקה:

 משרד החינוך יש לו זכות לתבוע ראשי ערים, אתם יודעים טוב, ואתם לא עושים את זה. כשיש הפקרות - - -

היו"ר מיכאל מלכיאור:


אתה היית שולח את הילד שלך לבית ספר כזה?

ג'מאל זחאלקה:

 כשיש הפקרות, יש סכנה כזאת, משרד החינוך – אתם תבעתם כמה ראשי ערים שפוליטית, היה נוח לשר לתבוע. אסור להשאיר דבר כזה. זו סכנת חיים.  

היו"ר מיכאל מלכיאור:


אתה היית שולח את הילדים שלך ללמוד בתנאים כאלה?

ג'מאל זחאלקה:

 זו סכנת חיים. אני לא מדבר על דברים קטנים. זו סכנת חיים. 

מחמוד דיאב:


אני רוצה להגיד לך – חבל שאני עונה על דברים אישיים. יש לי גם נכדים שלומדים בתנאים קשים. אני לא אומר שזה טוב ולא מצדיק. אבל יש לי גם נכדים שלומדים בתנאים קשים. אתה שואל אותי אישית, אז אני עונה לך אישית. 

גאלב מג'אדלה:

התמונה היא ברורה, אבל אולי גברתי תגיע לשם, תראה את המצב, תבדוק לאן הלכו הכספים ומי עשה מה. במסגרת החודש.

היו"ר מיכאל מלכיאור:


כן. במסגרת החודש, תעשי ביקור, גם תבדקי – כמו שהציע חבר הכנסת המכובד - לאן הלכו המיליון שקל. 

רות פרלמן:


עוד לא העברנו להם אותם, כי התקציב עדיין - - -

קריאות:


אה. 


אהה. 


על מה אנחנו מדברים?

רות פרלמן:


סליחה, ועדת הכספים אישרה את הכסף הזה רק בשבוע שעבר. הוא עדיין לא הגיע אלינו, כשהוא יגיע ניתן להם מיליון שקל. 

ג'מאל זחאלקה:

אבל צריך לתת הרשאה להתחייב. זה דבר שאסור שיימשך. בשבוע הבא צריך לגדר את המקום הזה. 

רות פרלמן:


כשהכסף עדיין לא אצלנו, אין אפשרות לתת הרשאה. 

היו"ר מיכאל מלכיאור:


רובצת אחריות אדירה - - - 

מוחמד ברכה:


 אדוני היושב ראש, סליחה. נאמר פה דבר ברור: נאמר: מתקציב 2007.

היו"ר מיכאל מלכיאור:


לא, המיליון זה עכשיו. מתקציב 2007 זה הפתרון של בית הספר - - -

מוחמד ברכה:


אני אומר מה שנאמר. 

רות פרלמן:


זה לא מה שנאמר. 

כמאל עטילה:

לא משנה. נתנו להם מיליון שקל, מ-2006, זה קיבלו בפועל עבור שיפור סביבה לימודית. 

היו"ר מיכאל מלכיאור:


תחליטו. 

כמאל עטילה:


המנכ"ל נתן להם תוספת של עוד מיליון, מ-2007.

היו"ר מיכאל מלכיאור:


אני חושב שאת צריכה להיות קצת יותר מעודכנת. גם אם את רק שלושה חודשים - לפני שאת באה לישיבה על נושא, כדאי לבדוק את הפרטים. 


אני מבקש ממך, תוך חודש ימים את בודקת גם פה, נותנת לנו דיווח שלם גם אם קיבלו את הכסף, או לא קיבלו את הכסף, גם מה עשו עם הכסף או מתי יקבלו את הכסף. יעשו את הבדיקה של כל הדברים האלה, אנחנו נקבל דיווח אחראי תוך חודש ימים, נחזור לבתי הספר עם המידע וגם לחברי הכנסת, ואנחנו נשקול מה הלאה.  

גאלב מג'אדלה:

כבוד הרב, היות וזה ועדה ממונה, כדאי שתשלח העתק גם לשר הפנים, שזה באחריותו.

נאסר נאסר: 


כבוד הרב, נשארה רק חטיבת הביניים, שלא דיברנו עליה. 

היו"ר מיכאל מלכיאור:


כן, אבל זה יהיה כלול. 

נאסר נאסר: 


לא, לא. אם יהיה לכם זמן רק חמש דקות לראות תמונות, ועדיף לשתוק. תראו את התמונות. 

היו"ר מיכאל מלכיאור:


אוקי, נראה את זה ונשתוק. 


שוב אני מציין – אין לנו זמן לטפל בזה עכשיו לעומק. בממ"מ יש - - - של כל שלושת בתי הספר, והכל כלול בתוך ההחלטה שלנו. 

נאסר נאסר: 


זו כניסה של בית הספר, אלה מי השתייה של בית הספר. אלה הדלתות, גם של השירותים וגם של החדרים. 

היו"ר מיכאל מלכיאור:


יותר גרוע ממה שראיתי אתמול. 

נאסר נאסר: 


אלה מי השתייה שיש בשירותים. תראו איך הם נראים. בבקשה, סכנת נפשות מה שהולך שם. ככה נראים ברזים. הברז לא נפתח – אפילו בשבת לא פותחים אותו. 

היו"ר מיכאל מלכיאור:


מחמוד, אני לא מבין איך אתם מקבלים את זה. אני יודע שזה לא הטיפול שלך. אני, במקרה שלך, הייתי סוגר את העסק. 

מחמוד דיאב:

אם אני צריך לסגור את העסק, אני צריך לסגור הרבה עסקים וזה אלפי ילדים בחוץ וזו אחריות גדולה. זה לא קל ללכת ולהגיד לסגור את העסק. 

היו"ר מיכאל מלכיאור:


אבל תראה מה הולך שם. אם מחר, חס ושלום, ילד נופל - - -

קריאה:


הוא חותך את הצוואר והולך. 

היו"ר מיכאל מלכיאור:


על מי האחריות?

מחמוד דיאב:


על כולנו. כולל אני, אני אומר. 

היו"ר מיכאל מלכיאור:


אוקי, תודה. 

הישיבה ננעלה בשעה: 13:15.

